यह बात मुझे कुछ हजम नहीं हो रही। भारत के खिलाड़ी इतने पदक कैसे जीत सकते हैं? हम तो सिर्फ़ सैर-सपाटे और शॉपिंग के लिए अपने खिलाड़ियों को विदेशों में भेजते थे, लेकिन इस बार खिलाड़ियों ने महान भारत की महान परंपराएँ पलट दीं और पदक मैनेज कर लिए, यह बात मुझे अभी तक नागवार गुज़र रही है। चूँकि मैं ज़्यादातर समय ऐसे लोगों की संगत में रहता हूँ जो षड़यंत्र रचने में माहिर हैं, इसलिए मुझे ये पदक जीतने के पीछे भी कोई षड़यंत्र नज़र आ रहा है। मुझे लग रहा है कि या तो हमारे खिलाड़ियों को किसी आंतरिक या बाह्य शक्ति द्वारा पदक जीतने के लिए उकसाया गया है या फिर राष्ट्रमंडल खेलों में पदक बाँटने के मामले में कोई घपलेबाजी हुई है? यह भी हो सकता है कि वहाँ पदक बिक रहे हों और हमारी टीम के साथ गए मैनेजरों ने ज़्यादा पेमेंट करके पदकों का जुगाड़ कर लिया हो।